b'\n_START_ARTICLE_\nSaharin\n_START_PARAGRAPH_\nSaharin je umetno sladilo, brez kalori\xc4\x8dne vrednosti, ki je 300-krat bolj sladek od saharoze. Odkril ga je Constantin Fahlberg \xc5\xbee leta 1879. Njegov sladek okus je bil odkrit po naklju\xc4\x8dju. Po sistemu ozna\xc4\x8devanja s \xc5\xa1tevili E ima \xc5\xa1tevilko E954.\n_START_SECTION_\nKemijska zgradba\n_START_PARAGRAPH_\nKemijsko gre za sulfonil amid. Njegovo IUPAC poimenovanje je 1,1-dioksi-1,2-benzotiazol-3-on.\n_START_SECTION_\nLastnosti\n_START_PARAGRAPH_\nAbsorbira se po\xc4\x8dasi in se ne presnavlja. Hitro se izlo\xc4\x8di skozi ledvice. Je toplotno stabilen, primeren za kuhanje in pe\xc4\x8denje, ima dolgi rok uporabe. Ne povzro\xc4\x8da zobne gnilobe in je primeren za diabetike, ker ne vpliva na nivo glukoze v krvi. Kadar se uporablja samostojno ima rahlo grenak, kovinski pookus in ni zgo\xc5\xa1\xc4\x8devalec tako kot je sladkor. Zasledimo ga tudi kot kalcijevo in natrijevo sol, ki sta bolj topni od saharina.\n_START_SECTION_\nSaharin in rak\n_START_PARAGRAPH_\nNajve\xc4\x8d se ga je uporabljalo med obema svetovnima vojnama. Pribli\xc5\xbeno 100 let po odkritju pa so s poskusi na \xc5\xbeivalih ugotovili, da visoke doze saharina povzro\xc4\x8dajo raka na mehurju pri podganah. FDA je zato leta 1977 predlagala prepoved uporabe saharina, vendar so temu nasprotovale nekatere organizacije in zdru\xc5\xbeenja bolnikov, z utemeljitvijo, da so koristi pri uporabi saharina mnogo ve\xc4\x8dje od potencialnih nevarnosti, zato je ameri\xc5\xa1ki kongres uvedel 18-mese\xc4\x8dni moratorij na prepoved uporabe saharina.   Sledilo je ve\xc4\x8d \xc5\xa1tudij saharina v katerih so dokazali, da rezultate prvotnih \xc5\xa1tudij na podganah ni mogo\xc4\x8de aplicirati na \xc4\x8dlove\xc5\xa1ki organizem, saj pri ljudeh niso na\xc5\xa1li mehanizma, po katerem saharin spro\xc5\xbei raka pri podganah._NEWLINE_Kasneje so ugotovili tudi, da so bile koncentracije saharina, ki so ga dnevno zau\xc5\xbeile podgane zelo visoke (pribli\xc5\xbeno toliko, kot \xc4\x8de bi \xc4\x8dlovek vsak dan zau\xc5\xbeil 10.000 tablet saharina). Saharin naj bi bil torej za uporabo pri ljudeh v okviru priporo\xc4\x8denega dnevnega vnosa popolnoma varen. Leta 2000 je bil tako saharin umaknjen s seznama potecialno kancerogenih snovi.\n_START_SECTION_\nUporaba\n_START_PARAGRAPH_\nDanes je kot sladilo dovoljen tako v ZDA, EU kot tudi v Sloveniji in se lahko uporablja v vseh \xc5\xbeivilih. Dnevna priporo\xc4\x8dila s strani evropske znanstvene institucije za prehrano so do 5 mg saharina na kilogram telesne mase.'